CELEX: 52015PC0494
Language: da
Date: 2015-10-12
Title: Forslag til RÅDETS GENNEMFØRELSESAFGØRELSE om bemyndigelse af Det Forenede Kongerige til fortsat at anvende en særlig foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 12.10.2015
            COM(2015) 494 final
            2015/0238(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Det Forenede Kongerige til fortsat at anvende en særlig foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Begrundelse og formål
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
               
               
                  Ved brev registreret i Kommissionen den 22. maj 2015 anmodede Det Forenede Kongerige om tilladelse til fortsat at anvende en foranstaltning, der fraviger momsdirektivets artikel 16 og 168. I overensstemmelse med momsdirektivets artikel 395, stk. 2, underrettede Kommissionen ved brev af 5. juni 2015 de øvrige medlemsstater om Det Forenede Kongeriges anmodning. Ved brev af 8. juni 2015 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.
               
            
            
               Generel baggrund
            
            
               Ifølge artikel 168 og 168a i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug.
            
            
               I tilfælde af firmabiler, der delvis anvendes til privat (ikke-erhvervsmæssig) brug, er det ofte vanskeligt at beregne og beskatte privat brug i henhold til ovennævnte regler.
            
            
               I den forbindelse har Det Forenede Kongerige en særlig ordning med fast beskatning af privat brug, der er godkendt ved Rådets beslutning 86/356/EØF af 21. juli 1986 om bemyndigelse af Det Forenede Kongerige til at anvende forudfastsættelsesforanstaltninger vedrørende den ikke-fradragsberettigede merværdiafgift i forbindelse med brændstofudgifter til firmabiler
                  1
               , som er baseret på bilens motorstørrelse og brændstoftype.
            
            
               Den oprindelige undtagelse blev ophævet og erstattet af Rådets beslutning 2006/659/EF af 25. september 2006 om at tillade Det Forenede Kongerige at anvende en særlig foranstaltning, der fraviger artikel 5, stk. 6, og artikel 11 A, stk. 1, litra b), i direktiv 77/388/EØF om harmonisering af medlemsstaternes lovgivning om omsætningsafgifter
                  2
               , hvori der indføres en fast beskatning af den private brug på grundlag af bilens CO2-udledning. Denne ordning er baseret på, at der foreligger en direkte sammenhæng mellem udledningen og brændstofforbruget, idet en større udledning giver et større brændstofforbrug. På grundlag af denne udledning beregnes brændstofforbruget pr. kilometer, som derefter kombineres med det gennemsnitlige private kilometertal, der fastlægges på grundlag af data om direkte afgifter og detailprisen på brændstof til vejtransport. Denne beregning fører til en afgift på privat brug, som svarer til momsbeløbet for den private anvendelse af køretøjet. Denne afgift reguleres en gang om året for at tage hensyn til prisudviklingen på brændstof.
            
            
               Ifølge Det Forenede Kongerige har denne ordning vist sig at være korrekt og har ført til en betydelig forenkling for både virksomheder og skattemyndigheder. I den forbindelse skal det bemærkes, at ordningen er frivillig for afgiftspligtige personer, som kan beslutte fortsat at være omfattet af de almindelige regler. Det anslås dog, at forenklingen finder anvendelse for ca. 230 000 køretøjer.
            
            
               På dette grundlag har Det Forenede Kongerige anmodet om at forlænge anvendelsen af undtagelsen.
            
            
               Den ovennævnte beslutning, der udløber den 31. december 2015, blev taget på grundlag Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag
                  3
               , som uden væsentlige ændringer i indholdet blev erstattet af momsdirektivet, som derfor danner grundlag for den nuværende afgørelse.
            
            
               En eventuel anmodning om forlængelse ud over den 31. december 2018 bør ledsages af en rapport om, hvordan ordningen fungerer.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence)
            
            
               I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
            
         
         
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at forenkle proceduren for momsopkrævning. Den går ikke ud over, hvad der er nødvendigt for at forenkle opkrævningen af moms i en bestemt sektor.
               
               
                  Ordningen vil fortsat være frivillig for afgiftspligtige personer.
               
            
            
               •Reguleringsmiddel/reguleringsform
            
            
               
                  I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Det Forenede Kongerige og vedrører kun denne medlemsstat.
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Forslaget sigter mod at forenkle momsopkrævningen i forbindelse med firmabiler, der delvis anvendes til ikke-erhvervsmæssige formål, og har derfor en potentiel positiv virkning.
               
               
                  For afgiftspligtige personer, der vælger at gøre brug af denne ordning, mindsker det de administrative byrder og omkostninger ved at fjerne behovet for i momsøjemed at føre nøje kilometerregnskab for hver enkelt firmabil. Sådanne krav til registrering kan være tidskrævende og medfører ofte betydelige administrative byrder for relativt små afgiftsbeløb. Forenklingsmetoden mindsker også byrderne for skattemyndighederne, som ellers ville være forpligtet til at kontrollere en lang række individuelle situationer.
               
            
            
               Da fravigelsen er af begrænset omfang og varighed, vil virkningen under alle omstændigheder være begrænset. 
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE ELEMENTER
            
            
               
                  Forslaget indeholder en udløbsklausul; der vil blive fastsat en frist til den 31. december 2018 for denne fravigelse.
               
            
            
               2015/0238 (NLE)
            
         
         
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Det Forenede Kongerige til fortsat at anvende en særlig foranstaltning, der fraviger artikel 26, stk. 1, litra a), og artikel 168 og 168a i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  4
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Rådets afgørelse 2006/659/EF
                  5
                bemyndigede Det Forenede Kongerige til at anvende særlige forenklingsforanstaltninger med henblik på at fastsætte den andel af merværdiafgiften (momsen), der vedrører udgifter til brændstof til firmabiler, der ikke kun anvendes til erhvervsformål, på grundlag af en forud fastsat sats. Denne ordning, der er valgfri for afgiftspligtige personer, er baseret på mængden af kuldioxid (CO2), der udledes, idet der er proportionalitet mellem CO2-udledningen og brændstofforbruget og derfor med brændstofudgifterne.
            
            
               (2)Ved brev registreret i Kommissionen den 22. maj 2015 anmodede Det Forenede Kongerige om tilladelse til fortsat at anvende foranstaltningen.
            
            
               (3)Kommissionen underrettede ved brev af 5. juni 2015 de øvrige medlemsstater om Det Forenede Kongeriges anmodning. Ved brev af 8. juni 2015 underrettede Kommissionen Det Forenede Kongerige om, at den rådede over alle de oplysninger, den fandt nødvendige for at kunne vurdere anmodningen.
            
            
               (4)Ifølge Det Forenede Kongerige har ordningen rent faktisk medført en forenkling både for de afgiftspligtige personer og for skattemyndighederne af proceduren for opkrævning af moms i forbindelse med brændstofudgifter til firmabiler. Det er derfor hensigtsmæssigt, at Det Forenede Kongerige bemyndiges til at anvende foranstaltningen indtil den 31. december 2018.
            
            
               (5)Hvis Det Forenede Kongerige er af den opfattelse, at en yderligere forlængelse efter 2018 er nødvendig, skal det fremlægge en rapport sammen med en anmodning om forlængelse til Kommissionen senest den 31. marts 2018.
            
            
               (6)Fravigelsesforanstaltningen får ingen negative indvirkninger på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Ved fravigelse af artikel 26, stk. 1, litra a) og artikel 168 og 168a i direktiv 2006/112/EF gives Det Forenede Kongerige tilladelse til fra 1. januar 2016 til 31. december 2018 at fastsætte den andel af merværdiafgiften, der vedrører udgifter til brændstof anvendt ved privatkørsel i firmabil, på grundlag af en forud fastsat sats.
            
            
               Artikel 2
            
            
               Andelen af den i artikel 1 omhandlede afgift udtrykkes i faste beløb, der fastsættes på grundlag af den pågældende type køretøjs CO2-udledning, som afspejler brændstofforbruget. Det Forenede Kongerige justerer de fastsatte beløb årligt på grundlag af udviklingen i den gennemsnitlige brændstofpris.
            
            
               Artikel 3
            
         
         
            
               Den ordning, der indføres på grundlag af denne afgørelse, er frivillig for skattepligtige personer.
            
            
               Artikel 4
            
            
               Enhver anmodning om forlængelse af den særlige foranstaltning, som denne afgørelse indeholder bestemmelser om, indgives til Kommissionen senest den 31. marts 2018 og ledsages af en rapport, der omfatter en gennemgang af anvendelsen af denne foranstaltning.
            
            
               Artikel 5
            
            
               Denne afgørelse er rettet til Det Forenede Kongerige Storbritannien og Nordirland.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 212 af 2.8 1986, s. 35.
               
               
                  
                     (2)
                  EUT L 272 af 3.10 2006, s. 15.
               
               
                  
                     (3)
                  EUT L 145 af 13.6 1977, s. 1.
               
               
                  
                     (4)
                  
                  
                     EUT L 347 af 11.12.2006, s. 1
                  
                  .
               
               
                  
                     (5)
                  Rådets beslutning af 25. september 2006 om at tillade Det Forenede Kongerige at anvende en særlig foranstaltning, der fraviger artikel 5, stk. 6, og artikel 11 A, stk. 1, litra b), i direktiv 77/388/EØF om harmonisering af medlemsstaternes lovgivning om omsætningsafgifter (EUT L 272 af 3.10.2006, s. 15).